KLASA: 034-05/25-01/23

URBROJ: 711-02-02/05-2025-02

Zagreb, 20. veljače 2025.

**MAROJE LANG**

**viceguverner Hrvatske narodne banke**

**Predmet: mišljenje na zahtjev obveznika Maroje Langa**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 13. veljače 2025. otvorilo predmet povodom zahtjeva za davanje mišljenja koji je podnio obveznik Maroje Lang, viceguverner Hrvatske narodne banke.

U podnesenom zahtjevu obveznik je obavijestio Povjerenstvo o početku njegova članstva u udruzi Družba „Braća Hrvatskoga Zmaja“, članstvo koje je započelo početkom veljače 2025. godine, navodeći da će tu novonastalu okolnost deklarirati u idućoj imovinskoj kartici u siječnju 2026., sukladno članku 10. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI). Imajući u vidu da je obveznik od ranije član udruge BIOM i član Glavnog odbora Hrvatskog društva ekonomista, obveznik se pitao smije li on biti član većeg broja udruga građana, ali samo u dvije udruge biti i član upravnih ili nadzornih tijela, bez prava na naknadu, sukladno članku 18. stavku 5. ZSSI-a?

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. ZSSI-a na 72. sjednici održanoj 20. veljače 2025. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 13. ZSSI-a propisano je da su obveznici u smislu navedenog Zakona guverner, zamjenik guvernera i viceguverner Hrvatske narodne banke.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Slijedom navedenog, obveznik Maroje Lang može istovremeno uz obnašanje dužnosti viceguvernera Hrvatske narodne banke biti članom neograničenog broja udruga, ali uz poštivanje odredbe članka 18. stavka 5. ZSSI-a prema kojem obveznik može biti član upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Obveznik je ujedno dužan u sljedećoj imovinskoj kartici koju će podnijeti Povjerenstvu navesti podatke o svim aktualnim članstvima u udrugama te o eventualnom obavljanju navedenih funkcija u tim udrugama.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Maroje Lang, elektroničkom poštom
2. Objava na internetskoj stranici Povjerenstva
3. Pismohrana